DAN DDK -25.10.2017.

Svake godine 25. listopada u Hrvatskoj se obilježava Dan dobrovoljnih davatelja krvi. Na taj je dan 1953. u Željezari Sisak provedena prva akcija dobrovoljnog davanja krvi u organizaciji Hrvatskog Crvenog križa. Ta akcija, kao i brojne koje su uslijedile nakon nje, bila je utemeljena na osnovnim načelima dobrovoljnog davanja krvi – daruj krv dobrovoljno, besplatno, solidarno i anonimno! Takav način prikupljanja krvi smatra se najsigurnijim zbog zdravlja primatelja, a ujedno omogućuje  dostupnost krvi i krvnih pripravaka svima kojima je krv neophodno potrebna u  liječenju.

Hrvatski Crveni križ okuplja najveći broj darivatelja krvi u Republici Hrvatskoj te zahvaljujući tome osigurava 80 posto doza potrebne krvi. Tijekom protekle godine prikupljeno je ukupno 197.498 doza krvi – 156.726 doza u organizaciji Hrvatskog Crvenog križa te 40. 772 doze u organizaciji Hrvatskog zavoda za transfuzijsku medicinu. Ove godine do 30. rujna HCK je prikupio 118.935 doza krvi, odnosno ostvareno je  76,64 plana za 2017. godinu i podmirene potrebe zdravstva.

HCK trenutno broji 157.155 aktivnih darivatelja krvi (žene 25.581, muškarci 131.145). Zabilježeno je 12.267 osoba koje su prvi puta dale krv, a u toj kategoriji evidentiran je povećan broj žena.

I iako HCK svakodnevno diljem Hrvatske provodi akcije darivanja krvi, predsjednik Hrvatskog Crvenog križa upozorava kako potrebe za krvlju posljednjih godina rastu: „Potrebe su takve da ih je sve teže pratiti. Kako bi smo sustav darivanja krvi održali učinkovitim, potrebno je poduzeti određene korake poput povećanja resursa opreme i kadra te posvećivanja veće pozornosti darivateljima.“

Dr. Jelić ističe kako je jedini motiv darivatelja krvi pomoć bližnjemu te stoga oni zaslužuju našu duboku zahvalnost. U povodu Dana dobrovoljnih davatelja krvi, predsjednik HCK uputio je čestitku svim darivateljima krvi, ali i poruku javnosti o nužnosti održavanja stabilnog sustava darivanja krvi u Hrvatskoj.